মহানগরের মহাপুজোয় ত্রিধারা

কলকাতা: দুগ্গা এল, বছর ঘুরে মা আসছেন। উৎসবে মাতোয়ারা আপামর বাঙালি। দুর্গাপুজো (Durga Puja) মানেই থিমের বাহার। পুজোর থিমের অভিনবত্বে এবারও বিশেষ ভাবনায় মণ্ডপ সাজিয়েছে ত্রিধারা (Tridhara Sammilani)। কলকাতায় বসেই যেন পৌঁছে যাবেন এক অন্য দুনিয়ায়। এ বার ত্রিধারা সম্মিলনীর থিম ‘চলো ফিরি’। আর সেই থিমের হাত ধরেই যেন আপনি পৌঁছে যাবেন অঘোরীদের ডেরায়।

ত্রিধারার মণ্ডপের এক দিকে অধিষ্ঠান করে রয়েছেন দেবাদিদেব মহাদেব। একটি উঁচু বেদীতে তিনি বসে। পাশেই রয়েছে একটি মন্দির আর তার মধ্যে রয়েছেন দেবী। গোটা মন্দির, মণ্ডপ জুড়ে দেওয়ালে দেওয়ালে খোদাই করা রয়েছে দেবনগরী লিপি। খোদাই করা রয়েছে কালীমূর্তিও। দক্ষিণ কলকাতার এই জনপ্রিয় মণ্ডপে পা রাখলে যে একে বারে অন্য রকম একটি অনুভূতির সাক্ষী থাকবেন সেটা বলাই যায়।

আরও পড়ুন: মহানগরের মহাপুজোয় বাদামতলা আষাঢ় সঙ্ঘ

এ বার পুজোয় এই ক্লাবের তরফে দর্শনার্থীদের জন্য রাখা হয়েছে আরও এক চমক। আগামী ২৬ সেপ্টেম্বর থেকে অঘোরীদের লাইভ পারফরমেন্স দেখা যাবে এখানে। ত্রিধারা তাঁদের ‘চলো ফিরি’ থিমের মাধ্যমে শিব তাণ্ডবকে তুলে ধরতে চেয়েছেন। দক্ষিণ কলকাতার এই মণ্ডপে ভিড় জমান তাঁদের অভিনব ভাবনার সাক্ষী থাকতে। এই বছরও যে তাঁরা নিরাশ হবেন না সেটা খানিক অনুমান করাই যায়। আগামী ২৩ সেপ্টেম্বর থেকে সর্বসাধারণের জন্য খুলে যাচ্ছে এই পুজো মণ্ডপ।

দেখুন ভিডিও